Diari Oficial de la Generalitat Valenciana


Sumari del DOGV 3285, del 14-07-1998 (1998/5753)

RESOLUCIÓ de 26 de juny de 1998, del Servei Territorial d'Indústria i Energia d'Alacant, per la qual s'autoritza a l'empresa Enagas, SA, la realització de les instal·lacions corresponents al projecte Ramal de Subministrament a la Zona Industrial Les Molines i Punt de Subministrament per a Consum Domèstic, al terme municipal de Banyeres de Mariola (Alacant).
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3285

Data del DOGV
:   14-07-1998

Secció del DOGV
:   III. CONVENIS I ACTES - C) AUTORITZACIONS ADMINISTRATIVES

Número del document
:   1998/5753


Organisme emissor
:   Conselleria d'Ocupació, Indústria i Comerç

Tipus de document
:   Resolució

RESOLUCIÓ de 26 de juny de 1998, del Servei Territorial d'Indústria i Energia d'Alacant, per la qual s'autoritza a l'empresa Enagas, SA, la realització de les instal·lacions corresponents al projecte Ramal de Subministrament a la Zona Industrial Les Molines i Punt de Subministrament per a Consum Domèstic, al terme municipal de Banyeres de Mariola (Alacant). [1998/X5753]
  
Mitjançant Resolució de la Conselleria d'Ocupació, Indústria i Comerç de la Generalitat Valenciana d'1 de juny de 1998, es va atorgar a Enagas, SA, concessió administrativa per al subministrament de gas natural per a usos industrials en diversos termes municipals de la província d'Alacant, entre els quals es troba el de Banyeres (BOE núm. 175, de 23/07/93).
  
Enagas, SA, va sol·licitar, mitjançant escrits de data 5 de febrer de 1998 i 21 d'abril de 1998, davant d'aquest Servei Territorial d'Indústria i Energia d'Alacant, a fi d'ampliar el subministrament de gas natural per a usos industrials i consum domèstic a la província d'Alacant, i a l'empara d'allò que s'ha disposat en la Llei 10/1987, de 15 de juny, de Disposicions Bàsiques per a un Desenvolupament Coordinat d'Actuacions en Matèria de Combustibles Gasosos, i en l'article 9.b) del Reglament General del Servei Públic de Gasos Combustibles, aprovat per Decret 2.913/1973, de 26 d'octubre, autorització del projecte d'instal·lacions del Ramal de Subministrament a la Zona Industrial Les Molines i Punt de Subministrament per a Consum Domèstic, al terme municipal de Banyeres de Mariola.
  
Vistes les sol·licituds presentades per Enagas, SA, i estudiats el projecte Ramal de Subministrament a la Zona Industrial Les Molines i Punt de Subministrament per a Consum Domèstic i la seua addenda, visats pel col·legi oficial d'enginyers corresponent.
  
Vistes les al·legacions formulades pel Sr. Roberto Calatayud Tormo, en qualitat d'alcalde president de l'Ajuntament de Banyeres de Mariola, mitjançant escrit registrat en aquest Servei Territorial amb data 22 d'abril de 1998 en el qual exposa una sèrie de condicionants tècnics de reposició i adaptació de les instal·lacions que es projecten a les Normes Subsidiàries de Planejament Municipal.
  
Vista la contestació d'Enagas, SA, a la qüestió suscitada, mitjançant escrit de data 13 de maig de 1998, en la qual manifesta que no té inconvenient a estimar i tenir en compte els condicionants tècnics establits per l'ajuntament.
  
Vistos el Decret 2.913/1973, de 26 d'octubre (citat), el Decret 1.775/1967, de 22 de juliol, l'Ordre del Ministeri d'Indústria de 18 de novembre de 1974, per la qual s'aprova el Reglament de Xarxes i Connexions de Combustibles Gasosos, modificat per les ordres del Ministeri d'Indústria i Energia de 26 d'octubre de 1983, de 6 de juliol de 1984 i de 9 de març de 1994, la Llei de Règim Jurídic de les Administracions Públiques i del Procediment Administratiu Comú i la resta de disposicions concordants.
  
Aquest Servei Territorial resol:
  
Autoritzar les instal·lacions sol·licitades per Enagas, SA, d'acord amb el projecte Ramal de Subministrament a la Zona Industrial Les Molines i Punt de Subministrament Domèstic i la seua addenda, al terme municipal de Banyeres de Mariola, d'acord amb les condicions següents:
  
1. En tot moment, haurà de complir-se tot allò que s'estableix en el Reglament General del Servei Públic de Gasos Combustibles, i també de normes complementàries, Reglament de Xarxes i Connexions de Combustibles Gasosos aprovat per Ordre del Ministeri d'Indústria de 18 de novembre de 1974 i modificat per les ordres del Ministeri de 26 d'octubre de 1983, de 6 de juliol de 1984 i de 9 de març de 1994, i Resolució d'1 de juny de 1993, de la Conselleria d'Indústria i Comerç, per la qual s'atorga a Enagas, SA, la concessió administrativa per al subministrament de gas natural per a usos industrials al terme municipal de Banyeres de Mariola.
  
2. El termini per a la posada en marxa de les instal·lacions que s'autoritzen serà de dotze mesos a partir de la data de l'ocupació real de les finques afectades.
  
3. Les instal·lacions que s'autoritzen per mitjà d'aquesta resolució hauran de realitzar-se d'acord amb el projecte denominat Ramal de Subministrament a la Zona Industrial Les Molines i Punt de Subministrament Domèstic i la seua addenda, i la resta de documentació tècnica presentada, que s'especifica en les següents dades bàsiques:
  
a) Descripció de les instal·lacions: El ramal parteix de la posició 15.21 A del gasoducte València-Alacant (variant serra Mariola); la canalització serà d'acer sense soldadura, segons especificació API 5L GRB i estarà protegida contra la corrosió. La pressió màxima de servei de la conducció serà de 16 bars. Els diàmetres són de 2?, 4- i 6?, amb una longitud de 2.849 metres.
  
b) El pressupost total de les instal·lacions objecte d'aquesta autorització ascendeix a la quantitat de 57.493.198 pessetes.
  
4. Per a introduir modificacions que afecten les dades bàsiques a què es refereix la condició 3a, caldrà obtenir autorització en aquest Servei Territorial.
  
5. Una vegada finalitzades les obres d'instal·lació, s'efectuaran els assajos i les proves oportunes, i s'informarà de la realització d'aquests amb un termini de 48 hores a aquest Servei Territorial.
  
6. Aquest Servei Territorial aprovarà també les condicions concretes d'aplicació del projecte i introduirà les modificacions de detall que resulten convenients.
  
7. Enagas, SA, donarà compte de la terminació de les instal·lacions a aquest Servei Territorial per al reconeixement definitiu i l'alçament de l'acta de posada en marxa; sense aquest requisit no hi podran entrar en funcionament. Per a això, s'aportarà a aquest Servei Territorial un certificat final d'obra signat per un tècnic superior competent i visat pel col·legi oficial corresponent, en el qual conste que la construcció i el muntatge s'han efectuat d'acord amb la normativa tècnica vigent que hi siga d'aplicació, acompanyat de la documentació corresponent a les proves i els assajos realitzats.
  
8. Aquest Servei Territorial es reserva el dret de deixar sense efecte aquesta autorització en el moment en què es demostra l'incompliment de les condicions imposades per la declaració inexacta de les dades subministrades o una altra causa excepcional que ho justifique legalment.
  
De conformitat amb allò que s'ha disposat en els articles 10 i 13 de la Llei 10/1987, de 15 de juny, de Disposicions Bàsiques per a un Desenvolupament Coordinat d'Actuacions en Matèria de Combustibles Gasosos, la present autorització, que porta implícita la declaració concreta d'utilitat pública de les instal·lacions i la necessitat d'ocupació dels béns i drets afectats, n'originarà la urgent ocupació. Els indicats béns i drets són els inclosos en la relació que es va publicar en el Diari Oficial de la Generalitat Valenciana de 7 d'abril de 1998.
  
La present autorització s'atorga sense perjudici i independentment, de les autoritzacions, les llicències o els permisos de competència municipal, provincial o d'altres necessaris per a la realització de les obres de les instal·lacions.
  
Contra aquesta resolució podrà interposar-se recurs ordinari davant del director general d'Indústria i Energia de la Conselleria d'Ocupació, Indústria i Comerç de la Generalitat Valenciana, en el termini d'un mes, comptat des del dia de la notificació de la resolució, d'acord amb allò que determina l'article 114 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.